DA Den Europæiske Unions Tidende C 186/14

Sag anlagt den 18. april 2011 — Europa-Kommissionen mod Kongeriget Spanien

(Sag C-184/11)

2011/C 186/25

Processprog: spansk

Parter

Sagsøger: Europa-Kommissionen (ved B. Stromsky og C. Urraca Caviedes, som befuldmægtigede)

Sagsøgt: Kongeriget Spanien

Sagsøgerens påstande

— Det fastslås, at Kongeriget Spanien har tilsidesat sine forpligtelser i henhold til Kommissionens beslutning 2002/820/EF af 11. juli 2001 om den spanske stats støtteordning til fordel for virksomheder i Álava i form af et nedslag i skatten på 45 % af investeringsbeløbet (EFT L 296, s. 1), Kommissionens beslutning 2002/892/EF af 11. juli 2001 om den spanske stats støtteordning for nyoprettede virksomheder i Álava (EUT L 314, s. 1), Kommissionens beslutning 2003/27/EF af 11. juli 2001 om den spanske stats støtteordning til fordel for virksomheder i Vizcaya i form af et nedslag i skatten på 45 % af investeringsbeløbet (EFT L 17, s. 1), Kommissionens beslutning 2002/806/EF af 11. juli 2001 om den spanske stats støtteordning for nyoprettede virksomheder i Vizcaya (EFT L 279, s. 35), Kommissionens beslutning 2002/894/EF af 11. juli 2001 om den spanske stats støtteordning til fordel for virksomheder i Guipúzcoa i form af et nedslag i skatten på 45 % af investeringsbeløbet (EFT L 314, s. 26), og Kommissionens beslutning 2002/540/EF af 11. juli 2001 om den spanske stats støtteordning for nyoprettede virksomheder i Guipúzcoa (EFT L 174, s. 31) (»beslutningerne fra 2001«), samt i henhold til artikel 260 TEUF ved ikke at have vedtaget alle de foranstaltninger, som opfyldelsen af Rettens dom af 14. december 2006, Kommissionen mod Spanien (forenede sager C-485/03 — C-490/03, Sml. I, s. 11887, »dommen fra 2006)« indebærer, der vedrører Kongeriget Spaniens tilsidesættelse af dets forpligtelser i henhold til de nævnte beslutninger.

— Kongeriget Spanien pålægges at betale Kommissionen en tvangsbøde på 236 044,8 EUR for hver dag opfyldelsen af dommen forsinkes, regnet fra den dato, hvor der afsiges dom i den foreliggende sag, indtil datoen, hvor dommen fra 2006 er fuldt opfyldt.

— Kongeriget Spanien pålægges at betale Kommissionen et beløb, hvis størrelse beregnes ved at gange 25 817,4 EUR med antallet af dage, overtrædelsen har varet regnet fra tidspunktet for afsigelsen af dommen fra 2006 til: — datoen, hvor Kongeriget Spanien generhverver den støtte, der er erklæret ulovlig i beslutningerne fra 2001, forudsat at Retten før afsigelsen af dom i den foreliggende sag har skaffet sig vished for, at generhvervelsen faktisk er sket — datoen, hvor der afsiges dom i den foreliggende sag, hvis dommen fra 2006 ikke er fuldt ud opfyldt før denne dato.

— Kongeriget Spanien tilpligtes at betale sagens omkostninger.

Søgsmålsgrunde og væsentligste argumenter

Kommissionen har gjort gældende, at de spanske myndigheder ikke har vedtaget alle de foranstaltninger, som opfyldelsen af dommen fra 2006 indebærer, idet de ikke har generhvervet hele den støtte, der blev erklæret ugyldig og uforenelig [med EU-retten] i beslutningerne fra 2001.

De spanske myndigheder har for det første anset visse individuelle støtteforanstaltninger som forenelige med det indre marked, uden at støtten dog opfyldte kravene til en national ordning med regional støtte godkendt af Kommissionen, og uden at den under alle omstændigheder opfyldte kravene i retningslinjer for statsstøtte med regionalt sigte (EFT 1998, C 74, s. 9).

For det andet har de spanske myndigheder i forhold til visse støttemodtagere anvendt et fradrag på op til 100 000 EUR for hver støttemodtager per treårsperiode uden at overholde reglerne om »de minimis«-støtte.

For det tredje har de spanske myndigheder i nogle tilfælde med tilbagevirkende kraft anvendt skattefradrag, som var fastsat i den spanske skattelovgivning, uden at betingelserne for at kunne anvende sådanne fradrag i henhold til den spanske lovgivning var opfyldt.

Endelig er for det fjerde ikke alle betalingsordrerne fra de spanske myndigheder blevet betalt af dem, der har modtaget den ulovlige støtte. Ifølge Kommissionens beregninger udgør de endnu ikke tilbagebetalte beløb ca. 87 % af den samlede ulovlige støtte, der skal tilbagebetales.